कल एक बायोडेटा दृष्टिपथ से गुजरा । एक साहित्यकार महोदय का था । प्रथम पृष्ठ पर सम्पूर्ण रंगीन चित्र और दूसरी और लेखक का सम्पूर्ण जीवन चरित्र । 21 धारावाहिक लिखे । चार विज्ञापन बनाये । दूरदर्शन-आकाशवाणी पर वार्ताएं पढ़ी । मगर फिर भी साहित्य के जंगल में अभी भी अरण्य रोदन कर रहे है । मैं सोचता हूँ , यदि ये व्यक्ति बायोडेटा बनाने के बजाय काम में मन लगाये तो उनका भी भला होता और समाज का भी । मगर कौन समझाये । एक अभद्र बायोडेटा बनाया स्वयं ही लिखा, छपाया, षष्टिपूर्ति के पावन पर्व पर बंटवाया और साहित्य, संस्कृति, कला, समाज, राजनीति में अमरता को प्राप्त हो गये । एक डॉन का बायोडेटा देखा । राज्यसभा की सदस्यता के लिए तैयार किया था । उन्होंने ईमानदारी से स्वीकार किया कि वे पहले दस्यू थे, कई मर्डर कर चुके है और अब राज्यसभा हेतु बायोडेटा लेकर घूम रहे है । चुनाव के दिनों में बायोडेटा इतने बडे और शानदार होते है कि गांधी जी या सरदार पटेल देखते तो शरमा जाते । इन नेताओं के बायोडेटा में घपले, अपराध, हत्या, बलात्कार, कमीशनखोरी आदि का विस्तृत विवरण दिया जाता है और आपको यह जानकार प्रसन्नता होगी कि ऐसे ही लोग चुनाव लड़कर विधानसभा या संसद की शोभा बढ़ा रहे है । मेरिज के बायोडेटा को तो कहना ही क्या । एक सज्जन अपने सपूत के लिए बहू ढूंढ रहे थे, ऐसा बायोडेटा बनवाया कि आज तक बहू नहीं मिली है । एक कन्या का ऐसा बायोडेटा पढ़ा जिसे पढ़ने मात्र से वर पक्ष खिसियां गया क्योंकि लड़की का पैकेज व पढ़ाई ऊँची थी, भावी वर की स्थिति अत्यन्त साधारण वाली । बायोडेटा एक या दो पेज का तो पढ़ा जा सकता है मगर कभी-कभी दस से बीस पृष्ठों के बायोडेटा लेकर लोग आ जाते है । क्या करें पढ़ना पड़ता है । अब शहर मे ऐसी दुकाने खुल गई है जो अच्छा और कामयाब बायोडेटा बनाने का दावा करती है । हमारे यहां से बायोडेटा बनवाइये शादी पक्की या नौकरी पक्की या टिकट पक्का या फिर छोकरी पक्की ।